Mandatum trium pauperum quod inchoatur in capite jejunii et perdurat usque ad kalendas novembris, ita fit. Finito versu prandii, sive cœnæ cum bis comeditur, famulus elemosinarii ter percutit tabulam juxta ostium claustri. Fratres vero videlicet tres qui facturi sunt mandatum, statim adunantur in claustro ante ostium ecclesiæ, et incepto psalmo L pergunt ad locum huic officio deputatum dicendo ipsum psalmum, medio sacerdote qui dicturus est collectas. Debent autem, si poterint, sic ordinare psalmum dictum ut cum dixerint Gloria Patri tunc petant veniam coram pauperibus sedentibus, pedibus nudatis et a famulis prælavatis. Ipsam autem domum ubi hoc fit ingrediuntur, junioribus præeuntibus, sicut monasterium, cum revertuntur inde. Ad veniam vero quæ fit coram pauperibus, ille qui medius in itinere fuit, debet esse extremus et superior. Tunc præcincti linteis, inceptaque antiphona Mandatum novum, lavat unusquisque pedes suo pauperi, ac tergit osculaturque, ore et oculis tangendo, post tersionem. Quo facto depositisque linteis quibus præcincti fuerant, lavant ipsi fratres manus suas et tergunt, ministrata sibi aqua et manutergio quod ex more ad hoc solum opus ibi dependet a famulo elemosinariæ, qui etiam omnia quæ huic officio pertinent ministrat eisdem. Deinde superior dat aquam manibus pauperi suo, ministrato sibi manutergio ab alio fratre, id est, ab eo qui ultimus est. Ipse vero ministrat illud medio, medius autem ultimo, et eodem modo dant aquam post eum reliqui ceteris pauperibus, et tantummodo osculantur ipsas manus ore, non oculis tangendo. § Post hoc cessant a cantu, et tunc unus juvenum pulsat scillam quæ ibi dependit, et ea dimissa, dicunt mediocriter: Benedicite daturque benedictio (78) hæc: Omnipotens Dominus, et deinde quisque ministrat suo panem et vinum, et osculatur eis ad utrumque manus. Tunc redit [sacerdos] in medio et dicit hoc capitulum: Ostende nobis Domine misericordiam tuam; et inclinantur super genua sine venia ante ipsos pauperes, prosequentes post capituli responsionem: Kyrie eleison et Pater noster. Postquam sequuntur hæc capitula: Suscepimus Deus. Tu mandasti. Dominus vobiscum. Oremus. Adesto Domine officio. Et responso Amen tantum, factoque ante et retro, revertuntur eodem ordine quo venerant, psallendo prædictum psalmum, usque ad gradum ubi satisfactiones fiunt in choro. Ibi si privata dies fuerit prostrati, sin alias super genua incurvati, finito psalmo quem inceperunt, prosequuntur: Kyrie eleison. Pater noster, capitulum Et veniat super nos. Dominus vobiscum, orationem Actiones nostras, iterumque finita eadem Dominus vobiscum, Benedicamus Domino, et ad ultimum ante et retro faciunt.